Il-Kunsill illum adotta regolament bl-għan li jtejjeb il-kontrolli fuq il-flus kontanti li jidħlu jew joħorġu mill-Unjoni. Dan wara li ntlaħaq qbil mal-Parlament Ewropew f'Ġunju. Il-finanzjament tat-terroriżmu, il-ħasil tal-flus, l-evażjoni tat-taxxa u attivitajiet kriminali oħra jeħtieġ li jiġu rintraċċati u eliminati. Ir-Regolament il-ġdid jipprovdilna l-għodda neċessarja biex inkunu aktar effiċjenti fl-indirizzar ta' theddid bħal dan. Hartwig Löger, Ministru Federali għall-Finanzi tal-Awstrija Ir-regolament ser itejjeb is-sistema eżistenti ta' kontrolli tal-flus kontanti deħlin fl-UE jew ħerġin minnha. Dan ifisser li l-aħħar żviluppi fl-istandards internazzjonali dwar il-ġlieda kontra l-ħasil tal-flus u l-finanzjament tat-terroriżmu żviluppati mit-Task Force ta' Azzjoni Finanzjarja (FATF) ser jiġu riflessi fil-leġislazzjoni tal-UE. Mil-lat prattiku, ir-regolament ġdid jestendi d-definizzjoni ta' flus kontanti biex ma tkoprix biss karti tal-flus iżda wkoll strumenti oħra jew komoditajiet likwidi ħafna, bħaċ-ċekkijiet, traveller's cheques, il-kards bi ħlas antiċipat u d-deheb. Ir-regolament huwa estiż ukoll biex ikopri flus kontanti li jintbagħtu bil-posta, bħala merkanzija jew permezz ta' kurrier. Il-leġislazzjoni l-ġdida testendi l-obbligu ta' kull ċittadin li jidħol l-UE jew joħroġ minnha u li jkun qed iġorr flus kontanti ta' valur ta' €10 000 jew aktar li jiddikjarahom lill-awtoritajiet doganali. Id-dikjarazzjoni ser tkun meħtieġa irrispettivament minn jekk il-vjaġġaturi humiex qed iġorru il-flus kontanti personalment, fil-bagalja jew fil-mezz ta' trasport tagħhom. Fuq talba tal-awtoritajiet ser ikollhom jagħmluha disponibbli għall-kontroll. Jekk il-flus jintbagħtu b'mezzi oħra ("flus kontanti mhux akkumpanjati"), l-awtoritajiet rilevanti se jkollhom is-setgħa li jitolbu lill-mittenti jew lir-riċevitur biex jagħmlu dikjarazzjoni ta' divulgazzjoni. L-awtoritajiet ser ikollhom is-setgħa li jwettqu kontrolli fuq kwalunkwe konsenja, pakketti jew mezz tat-trasport li jista' jkollu flus kontanti mhux akkumpanjati. L-istati membri ser jiskambjaw informazzjoni fejn hemm indikazzjonijiet li l-flus kontanti huma relatati ma' attività kriminali li tista' taffettwa ħażin l-interessi finanzjarji tal-UE. Din l-informazzjoni ser tintbagħat ukoll lill-Kummissjoni Ewropea. Ir-regolament il-ġdid mhux ser iżomm l-istati membri milli jipprovdu kontrolli nazzjonali addizzjonali fuq movimenti ta' flus kontanti fl-Unjoni skont il-liġi nazzjonali tagħhom, dment li dawn il-kontrolli huma f'konformità mal-libertajiet bażiċi tal-Unjoni. Issa jeħtieġ li l-Kunsill u l-Parlament Ewropew jiffirmaw ir-regolament adottat. It-test iffirmat ser jiġi ppubblikat fil-Ġurnal Uffiċjali tal-UE u ser jidħol fis-seħħ fl-għoxrin jum wara dak tal-pubblikazzjoni tiegħu. Kuntest Ir-regoli attwali dwar il-moviment ta' flus kontanti deħlin fl-UE jew ħerġin minnha (Regolament dwar il-Kontrolli fuq Flus Kontanti 1889/2005) ilhom japplikaw mill-15 ta' Ġunju 2007 u huma parti integrali mill-qafas tal-UE kontra l-Ħasil tal-Flus u l-Finanzjament tat-Terroriżmu. Ir-regolament il-ġdid jaġġorna dawn ir-regoli u jikkomplementa l-qafas legali tal-UE għall-prevenzjoni tal-ħasil tal-flus u l-finanzjament tat-terroriżmu stabbilit fid-Direttiva 2015/849. Ir-regoli eżistenti jeżiġu li l-vjaġġaturi li jidħlu fi jew li joħorġu mill-UE jiddikjaraw flus kontanti li jammontaw għal €10 000 jew iktar (jew l-ekwivalenti) lill-awtoritajiet doganali. Il-leġislazzjoni l-ġdida testendi dawn l-obbligi. Ir-regoli l-ġodda huma minħabba li t-terroristi u l-kriminali rnexxielhom isibu modi kif jevitaw ir-regoli dwar il-kontrolli tal-flus kontanti. Organizzazzjonijiet kriminali li l-attivitajiet illeċiti tagħhom jiġġeneraw volumi kbar ta' flus kontanti jridu jinżammu milli jieħdu vantaġġ minn lakuni fis-sistema attwali biex iċaqilqu u jaħslu flushom. Ara l-paġna tal-laqgħa